“... Дошман үткән ерҙә ҡуҙ быҫҡый ҙа, әсе төтөн борхорай. Ҡан ҡойолдо. Бөтәһенең дә ҡаны бер төҫтә, кем ҡаны аҡҡанын айырып булмай. Ҡан ергә һеңә, һеңмәһә, кибә, ямғыр яуып йыуып алып китә. Ни өсөн ҡойола һуң был ҡан? Ни өсөн ҡыйыла йән? Ни өсөн ер йөҙөндәге кешеләр бер-береһен үлтерергә тейеш? ... Тиҫтәләгән, йөҙәрләгән кешеләрҙең ҡырылғанын күргәнегеҙ бармы? Йыртҡыстар ҙа улай ҡыланмай. Әҙәм балалары – береһе икенсеһенең әҙер донъяһын, малын үҙләштерер, тартып алыр өсөн – бер-береһенә, үлем сәсеп, ташлана.” – һуғышты ҡот осҡос итеп һүрәтләүсе был юлдар билдәле башҡорт яҙыусыһы Фәрзәнә Аҡбулатованың “Ханбала менән хан бала” хикәйәһенән өҙөк. Башҡорт халҡы сығарған “Француз бәйете” менән ауаздаш ул юлдар:

Йә, илаһи, ҡарап тороп ни эшләйһең,

Затлы халҡың ҡырыла бит, ник белмәйһең?

Мыҡты ирҙәр ҡанһырашып ауып бөттө,

Ҡаты елдәр ҡан еҫтәрен алып китте.

Был донъяла бар әҙәмдең төн йоҡоларын алған, әсә йөрәктәрен һыҙлатҡан, бәпестәрҙе ҡан илатҡан, ҡатын-ҡыҙҙың күңелен тәрән һағышҡа һалған бер генә һүҙ бар. Ул һүҙ – һуғыш, бигерәк тә был һуғыш бөтә донъяға ҡағылһа йөҙләтә, меңләтә ҡурҡыныс! Һуғыш һөҙөмтәһенән дә ғазаплыраҡ һөҙөмтә юҡтыр: ваҡытынан алда киткән йәш кенә ғүмерҙәр, балаһыҙ ҡалған оло йәштәге ата-әсәләр, атайһыҙ, ҡайһы осраҡта хатта әсәйһеҙ етем ҡалған бәләкәй генә балалар, йәшләй генә тол ҡалған ҡатындар! Бынан тыш әллә күпме матди юғалтыуҙар: юҡҡа сығарылған ҡалалар, ауылдар, юлдар, тормош-көнкүреш әйберҙәре...

Бәйеттә әйтелгәнсә «...Француздарҙы пәймәнлеккә сәбәп иттек.» - тейелһә лә ошо килешеүлеккә килер өсөн күпме әҙәм балаһы ҡорбан булды. Ошо тиклем һүҙөмтә менән кәрәк инеме ни ул килешеү?

Ысынлап та Фәрзәнә апай аҡбулатова яҙғанса, ерҙең иге-сиге юҡ. Ер ситен барып күрә алған әҙәм юҡ. Ләкин ҡайһы бер әҙәми заттарға ул һаман да барыбер ер тар тойола! Кешегә бер ҡасан да бер нәмә лә етмәй. Шул уҡ ваҡытта башҡорт халыҡ мәҡәлә ошондай кешеләргә былай тип яуаплай: кешегә ике аршин ер етә...

Хас та Лев Толстойҙың “Кешегә күпме ер кәрәк?” хикәйәһендәге ҡыҙыу ҡояш аҫтында үлеп ҡалған ҡомһоҙ бай шикелле күрәм мин ер, башҡа халыҡтың байлығы өсөн һуғыш асҡан ҡайһы бер әҙәмдәрҙе.

Башҡорт википедияһында ла һуғыш һүҙенә ошондай аңлатма бирелә:

«Һуғыш — [дәүләттәр](https://ba.wikipedia.org/wiki/%D0%94%D3%99%D2%AF%D0%BB%D3%99%D1%82), [ҡәбиләләр](https://ba.wikipedia.org/wiki/%D2%A0%D3%99%D0%B1%D0%B8%D0%BB%D3%99), [сәйәси төркөмдәр](https://ba.wikipedia.org/wiki/%D0%A1%D3%99%D0%B9%D3%99%D1%81%D0%B8_%D1%84%D0%B8%D1%80%D2%A1%D3%99) һәм башҡа төрлө дини һәм сәйәси берләшмәләр араһында ҡораллы ҡаршы тороу, ҡораллы көстәрҙең хәрби хәрәкәттәре рәүешендә барған бәрелештәр.

Һуғыш маҡсаттарының береһе — һаҡланыу йә дошманды юҡ итеү. Ҡағиҙә булараҡ, һуғыш бер яҡтың икенсе яҡҡа үҙ ихтыярын көсләп тағыу сараһы булып тора. Сәйәсәттең бер субъекты икенсеһен үҙгәрергә, иректән, [идеологиянан](https://ba.wikipedia.org/wiki/%D0%98%D0%B4%D0%B5%D0%BE%D0%BB%D0%BE%D0%B3%D0%B8%D1%8F), милеккә хоҡуҡтан баш тартырға, территория, акватория һәм башҡа төрлө ресурстарын бирергә мәжбүр итергә тырыша.»

Ошоларҙан сығып, илдә барған әлеге хәл-әхүәлдәрҙе күреп, ишетеп, беҙ, хәҙерге ваҡыттың мәктәп йәшендәге балалары, бер генә теләкте ҡабатлайбыҙ: «Илебеҙ күге тыныс, аяҙ булһын!».